A̱ndá kꞌuatsínka yaá ña̱o,
ndá chꞌin Jesús kꞌuaxrjexín chꞌan Samaria,
ndá sákjuí chꞌan Galilea.
*A̱ndá jehe chꞌan tsíndáchro chꞌan kixin ti nkexro chronka itén Díos,
la ti sin chjasén chꞌan la tsochóntehya sin kjuasáya ti jehe chꞌan.
*Kjánchó ti ó kjuíji chꞌan Galilea la kjuikosáyehe sin chꞌan kixin kja̱xin sin tsíkji̱ sin ti kia Pascua kꞌuíxin chjasin Jerusalén,
la tsíkꞌikon sin kaín ti kjuaxroan kjuasin chꞌan.
*Ndá chꞌin Jesús xíkjan ti chjasin Caná,
nonte Galilea,
ti kjuíchꞌénaxín chꞌan ìnta̱ vino.
Ntiha mé kjuákꞌe ijnko nkexro tꞌe̱to̱an chꞌehe ixra̱ gobierno mé chónta ijnko ixjan níhi itjen ti chjasin Capernaum.
Ndá kuíhin ti nkexro tꞌe̱to̱an kixin tsíki̱xi̱n chꞌin Jesús Judea la itjen chꞌan Galilea,
ndá sákjuichréhe̱ chꞌan,
la chronòa chꞌan kixin sáchrókjuiko chꞌan ndo̱e chꞌan kixin sinchekito̱he jína ti xje̱en chꞌan ó chjina tjetꞌen.
Ndá ndáchro chꞌin Jesús:
―Jahara la chrókuitekákonhñara ti chrókꞌuíkonhñara chrókjuásian kjuaxroan.
Ndá chrónòa ti nkexro tꞌe̱to̱an,
ndáchro:
―¿Á jehya jína sáchrokjuini ndo̱na jaí,
kixin xja̱na la ó tjetꞌen?
Ndá kjuáte̱he chꞌin Jesús,
ndáchro:
―Ikjan ndo̱a kixin ti xja̱an la ó jína itjen.
Ndá ti nkexro tꞌe̱to̱an la kuitekaon ti nkehe ichro chꞌin Jesús,
la sákjuí chꞌan.
A̱ndá ti ó kjuíji chꞌan chjinaxón ndo̱e chꞌan,
la ti sin chꞌehe ixra̱ ti jehe chꞌan la kjuixin sin nti̱a,
chrónka sin:
―Xja̱an la ó jína itjen.
Ndá ti ó kjuanchankí chꞌan kixin nkehora kuito̱he xjan jína,
la ndáchro sin:
―Ijna la una kójín mé kjuìin ti sóa.
Ndá kónohe chꞌan kixin xi̱kaha ti hora tsíndáchro chꞌin Jesús kixin ti xje̱en chꞌan la ó jína itjen.
A̱ndá jehe chꞌan la ko kaín ti sin tjejó ndo̱e chꞌan la kuitekaon sin ti chꞌin Jesús.
Tíha mé ti yaáxin kjuaxroan kjuasin chꞌin Jesús ti ó kui̱xi̱n chꞌan Judea,
ikjan chꞌan Galilea.